b"\n_START_ARTICLE_\nDispositiu de punta alar\n_START_PARAGRAPH_\nEls dispositius de punta alar s\xc3\xb3n estructures dissenyades per millorar l'efici\xc3\xa8ncia de les aeronaus d'ala fixa mitjan\xc3\xa7ant la reducci\xc3\xb3 de l'arrossegament que generen. Tot i que hi ha diversos tipus de dispositius de punta alar, que funcionen de diferents maneres, el seu objectiu com\xc3\xba \xc3\xa9s reduir l'arrossegament que genera una aeronau recuperant part de l'energia del v\xc3\xa8rtex de punta alar. Els dispositius de punta alar tamb\xc3\xa9 poden millorar la resposta de l'aeronau al pilotatge, aix\xc3\xad com la seguretat de les aeronaus que la segueixen. Aquests dispositius allarguen l'ala sense augmentar-ne l'envergadura en exc\xc3\xa9s. Estendre l'envergadura d'una ala en redueix l'arrossegament indu\xc3\xaft, per\xc3\xb2 tamb\xc3\xa9 n'augmenta l'arrossegament par\xc3\xa0sit i requereix una ala m\xc3\xa9s forta i pesant. Arriba un punt en el qual augmentar l'envergadura ja no ofereix m\xc3\xa9s beneficis. L'envergadura m\xc3\xa0xima tamb\xc3\xa9 pot ser determinada per consideracions operatives (p.\xc2\xa0ex., l'espai disponible a les portes dels aeroports)._NEWLINE_Els dispositius de punta alar augmenten la sustentaci\xc3\xb3 que genera la punta alar (regulant el flux de l'aire per la part superior de l'aire a prop de la punta) i redueixen l'arrossegament indu\xc3\xaft que produeixen els v\xc3\xa8rtexs de punta alar, amb el resultat que milloren el rendiment aerodin\xc3\xa0mic. Aix\xc3\xb2 augmenta l'efici\xc3\xa8ncia de combustible de les aeronaus amb motors i la velocitat dels planadors. En tots dos casos, l'abast de l'aeronau creix. Estudis de les Forces A\xc3\xa8ries dels Estats Units indiquen que una determinada millora de l'efici\xc3\xa8ncia de combustible t\xc3\xa9 una correlaci\xc3\xb3 directa amb l'augment causal del rendiment aerodin\xc3\xa0mic de l'aeronau."